Вядомы выдавец, даследчык і фатограф Дзяніс Раманюк выношвае цікавую ідэю стварэння працы, прысвечанай храмам Беларусі ў навакольным асяроддзі. Магчыма, гэта будзе альбом, працоўная канцэпцыя якога “Храмы і асяроддзе”. Даследчык шмат падарожнічае і свае маршруты пракладае менавіта па месцах, дзе гарманічна спалучаюцца прырода, вадаём, храм – царква або касцёл. “Вельмі люблю вобраз вады ў краявідзе, люблю і вобраз храма. Я вельмі шмат фатаграфую – не проста краявіды, а вобраз храма, упісаны ў краявід. З прыродай яны як быццам раўназначныя. Ёсць разуменне храма як храма, а ёсць паняцце прырода храма, і я лічу, что гэта можа быць гарманічнае спалучэнне. Храм стварае неверагодны эфект кадра. Здымкаў з храмамі ў мяне шмат, я іх друкую шмат”, – падзяліўся сваім бачаннем у інтэрв’ю Беларускай рэдакцыі Ватыканскага радыё Дзяніс Раманюк.